Okresná prokuratúra Levice 
Šafárikova 7, 934 01 Levice 1 	

Sp. zn. : 2 Pv 813/14/4402	Levice, 12.2.2015
EEČ : 2-31-20-2015

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Levice
Podľa § 215 odsek 1 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
na tom skutkovom základe, že
dňa XXXXX v čase o XXXXX hod v obci XXXXX na ulici XXXXX vo vnútornom priestore rodinného domu číslo XXXXX po slovných urážkach žiadal od družky XXXXX o podanie cigary, ktorá mu uviedla nech chvíľu počká, ju fyzicky napadol tak, že na ňu ^skočil a začal ju udierať päsťou do ľavej časti hlavy a tváre, následne ju stiahol na posteľ kde ju udieral po chrbte, pričom kričal „dneska ťa toľko zbijem, že ťa musím zabiť, dneska musíš zomrieť, dneska nebudeš na tejto posteli spať nebudeš“, čo stále opakoval a pri tom sa ej podarilo vytrhnúť a vybehnúť von na dvor, následne preskočiť oplotenie prednej záhradky la ulicu a privolať pomoc, čím u XXXXX vzbudil dôvodnú obavu o jej život a zdravie ako aj o život a zdravie detí, že svoje vyhrážky uskutoční, nakoľko sa správal agresívne, pričom svojím konaním je spôsobil zranenie, a to povrchové poranenie vlasatej kože hlavy a rôzne pomliaždenia na hlave s dobou liečenia a práceneschopnosti do 7 dní, pričom z lekárskeho hľadiska sa jedná o ľahký úraz,

lebo je nepochybné, že sa nestal skutok, pre ktorý sa vedie trestné stíhanie

Odôvodnenie:
         Poverený príslušník Obvodného oddelenia PZ XXXXX, Odboru poriadkovej polície, Okresného riaditeľstva PZ v Leviciach (ďalej len „poverený príslušník PZ“) uznesením sp. zn. XXXXX zo dňa XXXXX podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX, narodenému dňa XXXXX v XXXXX, trvale bytom ulica XXXXX, XXXXX, okres Levice, pre prečin nebezpečného vyhrážania podľa § 360 odsek 1, odsek 2 písmeno b/ Trestného zákona s poukazom na § 139 odsek 1 písmeno c/ Trestného zákona, ktorého sa mal dopustiť na skutkovom základe uvedenom v citovanom uznesení.

         V rámci vyšetrovania ku skutku kladenému za vinu obvinenému XXXXX  boli k veci vypočutí obvinený XXXXX, poškodená XXXXX a do vyšetrovacieho spisu zabezpečené viaceré listinné dôkazy, najmä zápisnica o trestnom oznámení oznamovateľky XXXXX, lekárska správa k zraneniam XXXXX, potvrdenie o vykázaní XXXXX zo spoločného obydlia obývaného so XXXXX, záznam o dychovej skúške vykonanej XXXXX, zápisnica o výsluchu osoby XXXXX podľa § 196 odsek 2 druhá veta Trestného poriadku, odpis registra trestov XXXXX, správa o povesti a výpis z evidencie priestupkov XXXXX a iné.

         Obvinený XXXXX spáchanie skutku v celom rozsahu poprel, keď k veci vypovedal, že nie je pravda, že sa mal svojej družke XXXXX vyhrážať a fyzicky ju napadnúť, pričom konanie XXXXX bolo podľa jeho názoru motivované jej  žiarlivosťou, nakoľko v jeho mobilnom telefóne našla jeho SMS komunikáciu s inou ženou.

         Z výpovede poškodenej XXXXX k veci vyplýva, že obvinený XXXXX sa žiadneho skutku nedopustil a jej oznámenie bolo vymyslené z dôvodu, že našla v jeho mobilnom telefóne SMS správy od jej neznámej ženy a nevedela ako inak mu urobiť zle, tak si sama spôsobila zranenia a celú udalosť nahlásila na políciu.

         Podľa § 8 Trestného zákona, trestný čin je protiprávny čin, ktorého znaky sú uvedené v tomto zákone, ak tento zákon neustanovuje inak. 

         Zákonodarca v skutkovej podstate každého trestného činu označuje určité protiprávne konanie ako najvyššiu formu protiprávneho konania, ktorú nazýva trestným činom. Pre naplnenie skutkovej podstaty určitého trestného činu je potrebné, aby boli naplnené všetky znaky skutkovej podstaty. Pojmom znaky uvedené v tomto zákone sa rozumejú znaky objektívnej povahy a subjektívnej povahy: objekt, objektívna stránka, subjekt a subjektívna stránka. Tieto tvoria jednotný celok a sú v skutkovej podstate obligatórne, t.j. povinné. Existujú pri každej skutkovej podstate a ak niektorý zo znakov pri konkrétnom skutku chýba, nie je naplnená skutková podstata trestného činu a teda ani k trestnému činu nedochádza a osobu nemožno volať k trestnej zodpovednosti.

         Podľa § 360 odsek 1, odsek 2 písmeno b/ Trestného zákona sa prečinu nebezpečného vyhrážania dopustí ten, kto sa inému vyhráža smrťou, ťažkou ujmou na zdraví alebo inou ťažkou ujmou takým spôsobom, že to môže vzbudiť dôvodnú obavu a takýto čin spácha na chránenej osobe.

         Podľa § 139 odsek 1, odsek 2 písmeno b/ Trestného zákona sa chránenou osobou rozumie blízka osoba.

         Objektom tohto trestného činu sú primárne medziľudské vzťahy a právo človeka, aby nebol vystavený závažnejším vyhrážkam. 

         Objektívna stránka tohto trestného činu spočíva vo vyhrážkach páchateľa inej osobe smrťou, ťažkou ujmou na zdraví alebo inou ťažkou ujmou, a to takým spôsobom, že to u takejto osoby môže vzbudiť dôvodnú obavu z ich uskutočnenia.

         Vyhrážanie sa inou ťažkou ujmou musí byť svojou povahou a závažnosťou na úrovni vyhrážok smrťou alebo ťažkou ujmou na zdraví. Pritom vždy treba brať do úvahy okolnosti konkrétneho prípadu. V zmysle tohto výkladu vyhrážaním sa inou ťažkou ujmou môže byť napríklad aj vyhrážanie sa spôsobením škody veľkého rozsahu (podpálením domu) alebo zničením veci vysokej umeleckej hodnoty, ku ktorej má poškodený citový vzťah, alebo vyhrážanie sa spôsobením ťažkej ujmy na zdraví osobe blízkej poškodenému a podobne.

         Páchateľom tohto trestného činu môže byť ktokoľvek.

         Z hľadiska subjektívnej stránky sa pri tomto trestnom čine vyžaduje úmysel.

         Tento trestný čin je v oboch svojich odsekoch prečinom.

         Vzhľadom k tomu, že do vyšetrovacieho spisu nebol okrem výsluchu oznamovateľky XXXXX a lekárskej správy k zraneniam XXXXX zabezpečený žiaden relevantný dôkaz, ktorý by mohol byť pred súdom použitý ako zákonný dôkaz, z vykonaného skráteného vyšetrovania, a to najmä z výsluchu poškodenej XXXXX jednoznačne vyplýva, že sa nestal skutok, pre ktorý sa vedie trestné stíhanie.

         Podľa § 215 odsek 1 písmeno a/ Trestného poriadku prokurátor zastaví trestné stíhanie ak je nepochybné, že sa nestal skutok, pre ktorý sa vedie trestné stíhanie.

Vychádzajúc zo všetkých uvedených skutočností bolo potrebné rozhodnúť tak, ako je to uvedené vo výrokovej časti uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Tomáš Jarábek
prokurátor